Document ID: 32006L0077

KOMMISSIONENS DIREKTIV 2006/77/EF
af 29. september 2006
om ændring af bilag I til Europa-Parlamentets og Rådets direktiv 2002/32/EF for så vidt angår maksimalgrænseværdier for organiske klorforbindelser i foderstoffer
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 2002/32/EF af 7. maj 2002 om uønskede stoffer i foderstoffer (1), særlig artikel 8, stk. 1, og
ud fra følgende betragtninger:
(1)
I henhold til direktiv 2002/32/EF er det forbudt at anvende produkter bestemt til foder med et indhold af uønskede stoffer, der overstiger de maksimumsindhold, der er fastsat i nævnte direktivs bilag I.
(2)
Da direktiv 2002/32/EF blev vedtaget, erklærede Kommissionen, at bilag I til nævnte direktiv ville blive taget op til fornyet behandling på grundlag af ajourførte videnskabelige risikovurderinger og under hensyntagen til forbuddet mod at fortynde kontaminerede produkter, som ikke overholder bestemmelserne, til foderbrug.
(3)
Efter anmodning fra Kommissionen afgav Den Europæiske Fødevaresikkerhedsautoritet (EFSA) den 9. november 2005 en udtalelse om aldrin og dieldrin (2).
(4)
Det blev konstateret, at fiskefoder, der indeholder en relativt stor andel af fiskeolie i formuleringen, har et betydeligt indhold af aldrin/dieldrin. De eksisterende bestemmelser bør derfor ændres på basis af konklusionerne i den videnskabelige udtalelse og foreliggende overvågningsdata.
(5)
Efter anmodning fra Kommissionen afgav EFSA den 20. juni 2005 en udtalelse om endosulfan (3).
(6)
På basis af konklusionerne i den videnskabelige udtalelse og foreliggende overvågningsdata bør der foretages en ændring af maksimalgrænseværdien for endosulfan i rå vegetabilsk olie for i et vist omfang at tage hensyn til endosulfankoncentrationen i den rå vegetabilske olie i sammenligning med indholdet i oliefrøet.
(7)
Efter anmodning fra Kommissionen afgav EFSA den 4. juli 2005 en udtalelse om hexachlorcyclohexaner (α, β, γ HCH) (4) og den 9. november 2005 en udtalelse om endrin (5).
(8)
På basis af konklusionerne i den videnskabelige udtalelse og foreliggende overvågningsdata er det ikke nødvendigt at foretage ændringer af de eksisterende maksimalgrænseværdier for hexachlorcyclohexaner og endrin.
(9)
For så vidt angår aldrin, dieldrin, chlordan, DDT, endrin, heptachlor, hexachlorbenzen og hexachlorcyclohexaner (HCH) bør udtrykket »fedtstoffer« erstattes af »fedtstoffer og olier« for klart at angive, at alle fedtstoffer og olier, herunder animalsk fedt, vegetabilske olier og fiskeolie, er omfattet.
(10)
Direktiv 2002/32/EF bør derfor ændres i overensstemmelse hermed.
(11)
Foranstaltningerne i dette direktiv er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE DIREKTIV:
Artikel 1
Bilag I til direktiv 2002/32/EF ændres som angivet i bilaget til nærværende direktiv.
Artikel 2
Medlemsstaterne sætter de nødvendige love og administrative bestemmelser i kraft for at efterkomme dette direktiv senest 12 måneder efter ikrafttrædelsen. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.
Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
Artikel 3
Dette direktiv træder i kraft på tyvendedagen efter offentliggørelsen i Den Europæiske Unions Tidende.
Artikel 4
Dette direktiv er rettet til medlemsstaterne.
Udfærdiget i Bruxelles, den 29. september 2006.

Labels: 0
20
6